****

**NAČRT NAKUPA**

**KNJIŽNIČNEGA GRADIVA**

**KNJIŽNICE ŠENTJUR**

**ZA LETO 2025**

Ustrezna, aktualna in relevantna zbirka knjižničnega gradiva je temelj delovanja knjižnice. Zbirko bomo zato redno dopolnjevali s kvalitetnim slovenskim in prevedenim leposlovjem, strokovno literaturo, domoznanskim gradivom, serijskimi publikacijami ter z elektronskimi viri in neknjižnim gradivom za kulturne, izobraževalne, raziskovalne in socialne potrebe uporabnikov vseh starostnih skupin.

Z nakupom knjižničnega gradiva bomo:

* spodbujali, razvijali in širili bralno, informacijsko in druge vrste pismenosti ter bralno kulturo,
* podpirali vseživljenjsko učenje in kakovostno preživljanje prostega časa,
* omogočali izgradnjo urejenih zbirk domoznanskega gradiva za lokalne študije,
* omogočali neformalno in formalno izobraževanje, informiranost, osebni ter osebnostni razvoj prebivalcev,
* zagotavljali podporo slovenski založniški produkciji v knjižnični mreži,
* zagotavljali dostopnost izvirnega slovenskega leposlovja, humanistike in strokovne ter kakovostne prevodne literature.

Upoštevali bomo povpraševanja uporabnikov in specifične potrebe lokalne skupnosti.

V okviru rednega izločanja in odpisovanja gradiva bomo upoštevali stanje trenutne zbirke, ponudbo na trgu in potrebe uporabnikov. Posebno pozornost bomo namenili tudi domoznanski literaturi, ki predstavlja naše območje.

Letni načrt nakupa knjižničnega gradiva temelji na strokovnih izhodiščih, ki so za oblikovanje in vzdrževanje učinkovite knjižnične zbirke določeni v naslednjih dokumentih:

* Standardi za splošne knjižnice,
* Pravilnik o pogojih za izvajanje knjižnične dejavnosti kot javne službe,
* Zakon o knjižničarstvu,
* Zakon o financiranju občin,
* Uredba o osnovnih storitvah knjižnice,
* Resolucija o nacionalnem programu za kulturo 2021-2028,
* Odlok o ustanovitvi JZ Knjižnice Šentjur.

Načrtovan nakup gradiva v letu 2025:

1217 enot gradiva - vsa občinska sredstva

 833 enot gradiva - ministrska sredstva

 Predvideno št. izposoj – 350 naslovov, 450 izvodov e-knjig (Cobiss Ela)

 100 enot zvočnih knjig - ministrska sredstva

 10 enot neknjižno na fiz. nos. – ministrska sredstva

**POSLANSTVO KNJIŽNICE**

Pri načrtovanju nakupa gradiva izhajamo iz poslanstva knjižnice. Knjižnica Šentjur je splošna knjižnica, ki izvaja knjižnično dejavnost za prebivalce v svojem okolju – občinah Šentjur in Dobje. Območje, kjer Knjižnica Šentjur zagotavlja knjižnično dejavnost, ima 20704 prebivalcev.

Knjižnica uporabnikom predstavlja informacijsko, kulturno, izobraževalno in socialno središče. Zagotavlja dostop do kakovostnega in raznolikega knjižničnega gradiva v različnih formatih ter dostop do domoznanskega gradiva. Poleg tega omogoča dostopnost do narodne in svetovne kulturne dediščine. Spodbuja bralno kulturo in vseživljenjsko izobraževanje. Organizira posebne oblike dejavnosti za otroke, mladino in odrasle ter osebam s posebnimi potrebami. Za kakovostno izpolnjevanje prostega časa svojih uporabnikov in širšega okolja organizira kulturne prireditve, ki so povezane z osnovno dejavnostjo.

Kvalitetna, celovita in aktualna knjižnična zbirka je osnova za delovanje splošne knjižnice. Knjižnična zbirka se oblikuje z nabavno politiko, ki združuje različne strategije razvoja. Pri izgradnji knjižnične zbirke se upošteva strokovna načela, ki veljajo za oblikovanje zbirk splošnih knjižnic, in potrebe okolja, v katerem knjižnica deluje. Kvalitetna knjižnična zbirka je temelj raznovrstnih storitev, ki jih s pomočjo gradiva knjižnica zagotavlja svojim članom. Osnovna storitev je izposoja knjižničnega gradiva, ki ga strokovni knjižnični delavci na podlagi strokovnih ureditev posredujejo uporabnikom, jih o gradivu informirajo in zagotavljajo kvalitetno referenčno službo in svetovanje. Strokovni knjižnični delavci na podlagi strokovnega znanja in uporabniških izkušenj ter potreb pomembno sooblikujejo knjižnično zbirko.

Knjižnica Šentjur izvaja knjižnično dejavnost, ki zajema:

* zbiranje, obdelovanje, hranjenje in posredovanje knjižničnega gradiva;
* zagotavljanje dostopa do knjižničnega gradiva in elektronskih publikacij;
* izdelovanje knjižničnih katalogov, podatkovnih zbirk in drugih informacijskih virov;
* posredovanje biografskih ter drugih informacijskih proizvodov in storitev;
* sodelovanje pri medknjižnični izposoji in posredovanje informacij;
* pridobivanje in izobraževanje uporabnikov;
* informacijsko opismenjevanje;
* varovanje knjižničnega gradiva, ki je kulturni spomenik;
* drugo bibliotekarsko, dokumentacijsko in informacijsko delo.

Knjižnica Šentjur kot javna služba:

* sodeluje pri vseživljenjskem izobraževanju;
* zbira, obdeluje, varuje in posreduje domoznansko gradivo;
* zagotavlja dostopnost in uporabo gradiv lokalnih oblasti, ki so dostopna v elektronski obliki,
* organizira posebne oblike dejavnosti za otroke, mladino in odrasle, ki so namenjene spodbujanju bralne kulture;
* organizira posebne oblike dejavnosti za otroke, mladino in odrasle s posebnimi potrebami;
* organizira kulturne prireditve, ki so povezane z dejavnostjo knjižnice.

**CILJI NAČRTA NAKUPA KNJIŽNIČNEGA GRADIVA V LETU 2025**

Temeljni cilj naše knjižnice je omogočanje dostopa do knjižničnega gradiva in informacij ter zagotavljanje informacijskih in kulturnih storitev vsem prebivalcem območja, ne glede na njihovo starost, socialni status in izobrazbo.

Cilji nakupa knjižničnega gradiva v letu 2025:

* zagotavljanje ustreznosti in aktualnosti knjižnične glede na informacijske, izobraževalne, raziskovalne in kulturne potrebe občanov občin Šentjur in Dobje,
* spodbujanje in razvijanje branja, razvijanje bralne kulture in informacijske pismenosti naših občanov z ustrezno knjižnično zbirko na različnih nosilcih in z izvajanjem različnih dejavnosti,
* nakup publikacij v javnem interesu, ponatisov slovenske izvirne leposlovne klasike in ponatisov izvirnih slovenskih strokovnih del za mladino in odrasle, otroške in mladinske literature z znakom kakovosti »Zlata hruška«, uvrščenih na priporočilne sezname Pionirske - Centra za mladinsko književnost Mestne knjižnice Ljubljana,
* pridobitev publikacij za izvajanje aktivnosti, ki se nanašajo na obeleževanje obletnic oz. pomembnejših dogodkov v letu 2025,
* zagotavljanje dostopa do elektronskih virov in zvočnih knjig v slovenskem jeziku ter omogočanje izposoje,
* zagotavljanje gradiva za domoznanske raziskave in študije ter izgradnjo domoznanske podatkovne zbirke in skrb za ohranjanje slovenske kulturne dediščine,
* zagotavljanje gradiva za posebne uporabniške skupine in uporabnike s posebnimi potrebami,

**KRITEIJI LETNEGA NAKUPA ZA IZGRADNJO KNJIŽNIČNE ZBIRKE 2025**

**FORMALNI KRITERIJI**

Nakup knjižničnega gradiva za leto 2025 načrtujemo v skladu s Strokovnimi priporočili in standardi za splošne knjižnice za obdobje 2018–2028:

* priporočeno razmerje med leposlovnim in strokovnim gradivom je do 50 % naslovov leposlovnega gradiva v krajevnih knjižnicah. Z velikostjo knjižnice se praviloma veča delež strokovnega gradiva.
* delež knjižničnega gradiva za odrasle je 70%; za predšolske otroke, šolske otroke in mladostnike je praviloma do 30 %. Upoštevali bomo delež teh skupin med prebivalci ter prioritete med knjižničnimi vlogami.
* priporočeno število naslovov informativnega periodičnega tiska v knjižnični zbirki je vsaj 100 naslovov v krajevni knjižnici, kjer je sedež osrednje knjižnice, v krajevni knjižnici (premičnih zbirkah: Ponikva, Planina pri Sevnici in Dobje) pa ne manj kot 30 naslovov.

Kriteriji za nakup knjižničnega gradiva iz sredstev Ministrstva za kulturo so:

* publikacije v javnem interesu, katerih izdajo je finančno podprla Javna agencija za knjigo oziroma Javna agencija za raziskovalno dejavnost,
* ponatisi slovenske izvirne leposlovne klasike in ponatisi izvirnih slovenskih strokovnih del za mladino in odrasle,
* kakovostna otroška in mladinska literatura,
* kakovostna prevodna literatura za otroke in odrasle,
* zvočne in e-knjige v slovenskem jeziku.

**VSEBINSKI KRITERIJI**

Po strokovni presoji ter ob upoštevanju smernic in posebnosti oz. potreb lokalnega okolja za kategorije uporabnikov nakupujemo: strokovno gradivo, leposlovje, serijske publikacije, integrirane vire, neknjižno gradivo na fizičnih nosilcih in gradivo za uporabnike s posebnimi potrebami. Nakupujemo tudi gradivo za druge jezikovne skupine, domoznansko gradivo, referenčno gradivo ter drugo gradivo. Načrtujemo nakup gradiva tako v tiskani obliki kot tudi na elektronskih nosilcih ter v e-obliki (e-knjige in zvočne knjige).

**IZPOLNJEVANJE CILJEV**

**Zagotavljanje ustreznosti in aktualnosti knjižnične glede na informacijske, izobraževalne, raziskovalne in kulturne potrebe občanov občin Šentjur in Dobje.**

Našo knjižnično zbirko izgrajujemo za kategorije uporabnikov:

* predšolski otroci (do 5 let)
* šolski otroci (6–14 let);
* mladostniki (15–18 let);
* odrasli (starejši od 18 let: študenti, zaposleni, brezposelni, upokojenci …);
1. **Predšolski otroci**

Kupovali bomo kvalitetno gradivo, s katerim bomo pri predšolskih otrocih:

* spodbujali proces spoznavanja predmetov in njihovih lastnosti ter pojmov, števil (z igračami, predmeti ter drugim primernim in specialnim gradivom – knjige s tipalnimi in zvočnimi učinki),
* razvijali predbralno pismenost, razmišljanje, učenje in ustvarjalnost (primerno poučno gradivo, didaktične igrače, miselne igre),
* vzpodbujali domišljijo, ustvarjalnost na različnih področjih,
* privzgajali občutek za jezikovno pravilnost in besedno pestrost (uganke, pesmi, slikopisi, ustvarjalne igre),
* razvijali likovni čut (kvalitetne slikanice in drugo gradivo, ki poudarja likovne spretnosti),
* prispevali k njihovemu glasbenemu in gibalnemu razvoju (zvočni posnetki, razni predmeti, prirejena enostavna glasbila, taktilne igrače),
* skrbeli bomo za stalno dostopnost klasičnih del (pravljic in drugih literarnih del, še posebej slovenskih),
* z obnavljanjem fonda bomo zagotavljali stalen stik z ohranjenim, čistim in nepoškodovanim gradivom.

Prizadevali si bomo za ponudbo gradiva na različnih medijih (tiskano gradivo, zvočni in video posnetki, elektronski viri, igrače). Pri izboru gradiva bomo še posebej pozorni na jezikovno in likovno kvaliteto. Pri uporabi in nakupu igrač bomo dajali poudarek njihovi varnosti in temu, da so le-te primerne za dolgotrajno uporabo, za hranjenje in vzdrževanje higiene.

1. **Šolski otroci**

Tudi v tej starostni stopnji bomo s pomočjo primernega knjižničnega gradiva sledili čustvenemu, osebnostnemu in izobraževalnemu razvoju otroka, glede na posamezne triade šolanja:

* v prvi triadi se osredotočamo na domišljijski in ustvarjalni svet ter na učenje branja (ljudske in avtorske pravljice, uganke, slikopisi, prirejeno gradivo za učenje in navajanje na branje),
* v drugi triadi se zaradi usvojenih bralnih spretnosti pozornost bralca preusmeri k razširjanju znanj in usmerjanju na interesna področja; velik poudarek dajemo nakupu gradiva, ki spodbuja vedoželjnost, raziskovanje (leposlovno in strokovno gradivo, pri čemer še posebej poudarjamo klasično knjižno gradivo)
* v zadnji triadi je gradivo osredotočeno na odraščanje in oblikovanje osebnosti (leposlovje o odraščanju, zgodbe vrstnikov, različne življenjske situacije, odločitve). Z nakupom gradiva se odzivamo tudi na naraščajoče zahteve informacijske pismenosti (gradivo na različnih medijih, uporaba kvalitetnih elektronskih virov in spodbujanje uporabe tovrstnih tiskanih virov – enciklopedije, priročniki, slovarji, poljudne in literarne revije za otroke).
1. **Mladostniki**

Pri nakupu dajemo poudarek predvsem gradivu:

* s primerno vzgojno vsebino za mlade (oblikovanje osebnosti, etična vprašanja, problemska literatura, odnosi med vrstniki in različnimi generacijami),
* podpora srednješolskem izobraževanju in maturi (obvezno čtivo za domače branje in maturo, učbeniki, ki so splošni in širše uporabni, osnovna strokovna literatura posameznih področij srednješolskega izobraževanja),
* ki je v pomoč pri nadaljnjem poklicnem usmerjanju in izbiri študija,
* izobraževalne in razvedrilne narave, s katerim zadovoljujemo interese in zanimanja mladih

Skrbimo za ustrezno ponudbo različnih tipov gradiva - elektronskih baz podatkov, kvalitetnih informacijskih knjižnih virov ter dostop do e-knjig in zvočnih knjig. Pri tem se uporabnike uvaja v pravilno uporabo različnih tipov gradiva.

1. **Odrasli (študentje, brezposelni, zaposleni, upokojenci)**

Pri nakupu gradiva študente obravnavamo kot posebej zahtevno ciljno skupino, ki zahteva premišljeno pozornost pri nabavi gradiv.

* Študijsko gradivo kupujemo, v kolikor je širše uporabno (za različne študijske smeri, za vseživljenjsko izobraževanje ali tudi za splošno uporabo). Nakup je prilagojen izraženim potrebam po določenem gradivu, hkrati tudi skrbimo za enakomerno zastopanost študijskih smeri.
* Kupujemo gradivo, ki študentom pomaga pri reševanju problematike, specifične zanje (zaposlovanje, stanovanjsko področje, različne družbene vloge, ustvarjanje družine, etična vprašanja, oblikovanje osebnosti in specifičnih interesov).

Trudimo se za zastopanost študijskih gradiv na različnih medijih. Z naročenimi bazami podatkov (Tax-Fin-Lex, Ebonitete.si, Ebsco Host) študentom nudimo tudi znanstveno in raziskovalno gradivo, predvsem v tujih jezikih in z omogočenim oddaljenim dostopom.

S kupljenim gradivom si prizadevamo zadovoljiti splošne in skupne potrebe ter interese, ki so specifični glede na poklicno usmeritev, izobrazbo, življenjske situacije in družbene vloge članov. Pri nakupu bomo še posebej pozorni:

* pri zbirkah leposlovnega gradiva bomo skrbeli, da bodo v zadostnem številu in v celotni mreži zastopana izvirna kvalitetna slovenska literarna dela in kvalitetna prevedena literatura, v določeni meri pa tudi razvedrilna literatura,
* nabavljali bomo poljudno in strokovno gradivo različnih področij in strok ter različnih zahtevnostnih stopenj,
* poseben poudarek bomo namenili pravni in drugi praktično uporabni literaturi javnega značaja,
* na nabavo splošne informativne periodike,
* na omogočanje dostopa do različnih vsebin preko spleta.
* na domoznansko gradivo, ki ga občani in lokalna skupnost potrebujejo pri spoznavanju in preučevanju zgodovine, kulturne dediščine, gospodarstva našega območja.

S posebno pozornostjo do brezposelnih članov knjižnice kupujemo gradivo, ki:

* jim pomaga pri iskanju novih zaposlitev, pokriva različne možnosti poklicne usmeritve in aktivnosti za iskanje zaposlitve,
* jih podpira pri vseživljenjskem izobraževanju in dodatnem izobraževanju, prekvalifikaciji, s poudarkom na poklicih, ki so iskani v našem okolju.

Pri nabavi gradiva za upokojence (starostnike) si prizadevamo, da upoštevamo njihove specifične potrebe in interese ter posebno družbeno vlogo. Trudimo se, da bi jim zagotovili gradivo, ki:

* obravnava probleme staranja
* spodbuja pozitiven odnos do staranja ter kakovostno in aktivno preživljanje tretjega življenjskega obdobja,
* je prilagojeno njihovim psihofizičnim sposobnostim (knjige z večjimi črkami, e-knjige, zvočne knjige, fizično lahke knjige).

Pozornost bomo namenili primerni zastopanosti gradiv v osrednji knjižnici v Šentjurju kot tudi na enotah - premičnih zbirkah na Ponikvi, Planini pri Sevnici ter Dobju.

**RAZVIJANJE BRANJA, BRALNE KULTURE IN INFORMACIJSKE PISMENOSTI**

Branje je izjemnega pomena že od zgodnjega otroštva, ko otroku berejo drugi. Ob knjigi otrok razvija predbralno pismenost: bogati besedni zaklad, razvija govor, preko govora pa razvija razsežnosti miselnih procesov ter domišljijo. Knjiga mu nudi estetsko ugodje, iz knjig pridobiva znanje o okolju, ljudeh, naravi, običajih in zgodovini. Ta znanja potrebujemo vsi, da bolje razumemo svet in se v njem lažje znajdemo. Zaradi tega si prizadevamo, da bi otroci že zgodaj začeli obiskovati knjižnico. Ko otrok redno obiskuje knjižnico, mu to preide v navado in knjižnica ne pomeni več le prostora za izposojo gradiva, ampak tudi prostor za učenje, druženje in preživljanje prostega časa, sprostitev in še kaj. Tako pridobimo vseživljenjske uporabnike. Pri dejavnostih za spodbujanje bralne kulture pri otrocih bomo še naprej sodelovali z vzgojnimi in izobraževalnimi ustanovami ter starši in si prizadevali za prevzgajanje in razvijanje bralnih spretnosti ter navad.

Nabavljali bomo gradivo, namenjeno razvoju predbralne pismenosti, promociji branja in dvigu bralne kulture:

* knjige z velikimi tiskanimi črkami za prvo fazo učenja branja
* knjige z malo besedila za postopno pridobivanje bralnih spretnosti
* pester izbor kvalitetnih slikanic
* tematsko raznolik izbor leposlovnih knjig za mladostnike
* kvalitetno slovensko leposlovje, publikacije v javnem interesu in otroške literature z znakom kakovosti »zlata hruška«

Informacijska pismenost je sposobnost, da znamo prepoznati in opredeliti svojo informacijsko potrebo, najti informacije, jih oceniti, vrednotiti, izbrati ter jih učinkovito uporabiti. Naloga splošne knjižnice je, da ustvarja možnosti za razvoj informacijske pismenosti, promovira uporabo različnih informacijskih storitev in učenja ter informacijsko opismenjuje. Izvajali bomo individualno in skupinsko informacijsko opismenjevanje, prilagojeno predznanju ciljnih skupin in posameznikov. Nadaljevali bomo s klasičnimi oblikami bibliopedagoške dejavnosti za osnovnošolce in z računalniškim opismenjevanjem starejših v sodelovanju z Ljudsko univerzo Šentjur.

Osnova informacijske pismenosti je dostopnost raznovrstnih informacijskih gradiv. Skrbeli bomo za nakup primerne strokovne literature, baz podatkov, omogočali bomo oddaljen dostop do naročenih elektronskih virov, nudili povezave do spletnih portalov za različne ciljne skupine.

**Pridobitev publikacij za izvajanje aktivnosti, ki se nanašajo na obeleževanje obletnic oz. pomembnejših dogodkov v letu 2025.**

Branje in bralna kultura sta pomembna skozi vse življenje, zato se bomo tudi v letu 2025 trudili za promocijo branja in bralne kulture z aktivnostmi, ki jih organiziramo za vse starostne skupine ali pri katerih sodelujemo.

V letu 2025 bomo organizirali naslednje aktivnosti:

* Ure pravljic,
* Predšolsko bralno značka Beremo s sovico Znalko
* Kovček dobrih knjig,
* Poletavci – poletni bralci,
* Rastem s knjigo,
* Bralno značko za odrasle,
* Maček v žaklju,
* Knjižne čajanke
* Literarne večere,
* Priložnostne razstave,
* Knjižne uganke,
* Obisk knjižničarke v vrtec in obisk vrtčevskih otrok v knjižnico in obisk šol,
* Promocija branja preko socialnih omrežij (Facebook in Instagram),
* Knjižnica priporoča.

Za potrebe knjige izvajanja aktivnosti in dogodkov bomo nabavljali:

* ponatise slovenske izvirne leposlovne klasike in ponatise izvirnih slovenskih strokovnih del za mladino in odrasle;
* kakovostno otroško in mladinsko literaturo (Zlata hruška);

**Zagotavljanje dostopa do elektronskih virov in zvočnih knjig v slovenskem jeziku ter omogočanje izposoje**

Širimo tudi zbirko neknjižnega gradiva. V manjšem obsegu še vedno kupujemo gradivo na fizičnih nosilcih (glasbene posnetke, risanke, filme) in drugo neknjižno gradivo, kot so razglednice domoznanskega značaja, zemljevidi, drobni tiski, igrače itd. Nabava gradiva je prednostno usmerjena na spletno dostopne vire, zagotavljanje dostopa do e-knjig, zvočnih knjig in elektronskih podatkovnih zbirk z možnostjo oddaljenega dostopa.

Občane bomo opozarjali in navajali na uporabo elektronskih virov ter v sodelovanju z Ljudsko univerzo Šentjur organizirali tečaj digitalnega opismenjevanja (Enostavna uporaba e-storitev, ki vključuje področja e-uprave, e-zdravja, e-bančništva, e-storitev, e-poslovanja s knjižnicami).

Pri izboru neknjižnega gradiva upoštevamo različne vsebinske kriterije:

**a) zvočni posnetki:**

Prednost imajo otroške pesmi in pravljice, produkcija domačih skladateljev in kvalitetnejša popularna glasbe.

**b) videoposnetki:**

Pri nakupu dajemo prednost mladinskim filmom, sinhroniziranim risankam, filmom, ki so nastali po literarnih predlogah, nagrajenim filmom, predvsem slovenske in evropske produkcije, ter gradivu s poučno in vzgojno vsebino.

**c) e-knjige in zvočne knjige:**

Našim uporabnikom omogočamo izposojo e-knjig preko platforme COBISS Ela. Ponudba e-knjig je zato odvisna od upravljalcev platforme, IZUM-a in Knjižnica Mirana Jarca Novo Mesto. Preko portala Audibook omogočamo tudi izposojo zvočnih knjig.

**d) e-viri:**

Pri nakupu e-virov smo pozorni na izobraževalno gradivo. V sodelovanju z NUK-om in Osrednjo knjižnico Celje (OKC) bomo našim članom omogočali dostop do različnih elektronskih baz: Tax-Fin-Lex, Ebonitete.si, Ebsco host in PressReader. Vse naštete e-baze promoviramo prek naše spletne strani, z informacijskimi zgibankami in z izobraževanjem uporabnikov.

**V skladu s kriteriji načrtujemo:**

1. **nakup in zastopanost e-knjig**

Za izboljšanje dostopnosti do digitaliziranih leposlovnih in strokovnih publikacij v slovenskem jeziku v povezavi s promocijo branja in dvigom bralne kulture načrtujemo zagotavljanje dostopa do e-knjig z uporabo platforme COBISS Ela. Zbirka e-knjig, ki je na voljo uporabnikom platforme COBISS Ela, obsega več kot 2400 naslovov. Glede na trend izposoje v letu 2024 pričakujemo izposojo 350 naslovov / 450 izvodov. Nabava bo v skladu z nabavno politiko knjižnice da naslovi ustrezajo našim vsebinskim kriterijem oz. predlogom bralcev (klasična dela slovenskih in tujih avtorjev, nagrajena leposlovna dela, dela, vključena v sezname bralne značke itd.). Knjižnica bopraviloma kupovala po 1 licenco. Uporabnikom bomo nudili pomoč pri uporabi.

1. **nakup in zastopanosti zvočnih knjig v zbirki**

Načrtujemo nakup 100 naslovov zvočnih knjig Audibook, in sicer 300 naslovov iz osnovnega paketa in 100 dodatno načrtovanih licenc v tekočem letu. Ob letnem zakupu gradiva izberemo tisti paket licenc, ki je najbolj primeren za naše člane.

**Zagotavljanje gradiva za posebne uporabniške skupine in uporabnike s posebnimi potrebami**

Pri nakupu gradiva posebno pozornost namenjamo tudi skupinam uporabnikov s posebnimi potrebami. Kupujemo prilagojeno gradivo: knjige z večjim tiskom, ki jih tudi ustrezno opremimo z oznakami, strokovno literaturo s področij raznovrstnih oviranosti, ki pomaga pri razumevanju različnih težav, ter primerne e-knjige in zvočne knjige. Glede na potrebe uporabnikov bomo sodelovali s Knjižnico slepih in slabovidnih v Ljubljani. Knjižnica sodeluje tudi z Domom starejših Šentjur ter Dnevno-varstvenim centrom Šentjur in Društvom Spominčica.

S posebno pozornostjo do brezposelnih članov knjižnice kupujemo gradivo, ki:

* jim pomaga pri iskanju novih zaposlitev, pokriva različne možnosti poklicne usmeritve in aktivnosti za iskanje zaposlitve,
* jih podpira pri vseživljenjskem izobraževanju in dodatnem izobraževanju, prekvalifikaciji, s poudarkom na poklicih, ki so iskani v našem okolju.

Starostniki so posebna uporabniška skupina s specifičnimi potrebami in interesi. Trudimo se, da bi jim zagotovili gradivo, ki:

* obravnava probleme staranja
* spodbuja pozitiven odnos do staranja ter kakovostno in aktivno preživljanje tretjega življenjskega obdobja,
* je prilagojeno njihovim psihofizičnim sposobnostim (knjige z večjimi črkami, e-knjige, zvočne knjige, fizično lahke knjige.

**ZAGOTAVLJANJE DOSTOPA DO KNJIŽNIČNEGA GRADIVA ZA VSE PREBIVALCE OBMOČJA**

Knjižnica Šentjur deluje na območju dveh občin. Občina Šentjur obsega **222,3** **m²** s **19.701** prebivalcev ter občina Dobje obsega **17,5** **m²** in šteje **1.003** prebivalcev (statistični podatki povzeti po: [05V1006S - Osebe s prijavljenim stalnim prebivališčem v Republiki Sloveniji po petletnih starostnih skupinah in spolu, občine, Slovenija, polletno](https://pxweb.stat.si/SiStatData/pxweb/sl/Data/-/05V1006S.px/table/tableViewLayout2/))

Gre za relativno veliko in razpršeno poseljeno območje, kar je za knjižnico oteževalna okoliščina. V središču mesta Šentjur je zgoščena infrastruktura: osnovni šoli, vrtec, srednja in višja šola – Šolski center Šentjur, Zdravstveni dom Šentjur, sedež občine in upravne enote, Ljudska univerza Šentjur, Mladinski center Šentjur, Center za krepitev zdravja, Ipavčev kulturni center Šentjur, Turistično informacijski center Šentjur, Razvojna agencija Kozjansko, trgovska središča ipd., kar pomeni, da je pretok potencialnih uporabnikov višji kot izven mesta Šentjur in v Občini Dobje. Hkrati pa središče mesta Šentjur postaja tudi migracijski prostor za nove uporabnike (priseljence iz drugih držav in mest).

Obseg knjižnične zbirke posameznih enot-premičnih zbirk je prilagojen velikostim krajev. Nanj vplivajo tudi drugi pogoji (prostorski vidiki in demografska struktura uporabnikov). Sicer izvajamo nakup za vse enote-premičnih zbirk po določilih standardih glede na število prebivalcev ter strukturo uporabnikov, s čimer pa v celoti ne zagotavljamo enake dostopnosti vsem občanom do gradiva. Problematiko neenakosti dostopa trenutno rešujemo z utečenim sistemom medoddelčne izposoje.

Z upoštevanjem Uredbe o osnovnih storitvah knjižnic (Uradni list RS št. 29/03); Uredbe o osnovnih storitvah knjižnic Uradni list RS št. 162/22) bomo zagotavljali minimalni obseg obratovalnega časa.

Knjižnica bo v letu 2025 upoštevala dostopnost slovenske knjige v največji meri z nakupom naslovov, izvodov in licenc. Gradivo bo v mreži knjižnice razporejeno na enoto-premične zbirke po kriteriju števila prebivalcev, odprtosti in starostni strukturi prebivalcev.

Preglednica 1: Načrtovani odpiralni čas knjižnice 2025

|  |  |  |  |  |  |  |  |
| --- | --- | --- | --- | --- | --- | --- | --- |
| Enota knjižnice | pon | tor | sre | čet | pet | sob | tedensko ur |
| Šentjur | 9.00-18.30 | 7.00-15.00 | 9.00-18.30 | 7.00-15.00 | 9.00-18.30 | 7.00-12.00 | 49,5 |
| Ponikva |   |   |   |   | 18.00-20.00 | 9.00-11.00 | 4 |
| Dobje |   |   |   | 14.00-19.00 |   |   | 5 |
| Planina |   |   | 15.00-19.00 |   |   |   | 4 |

**V letu 2025 načrtujemo nakup oziroma prirast 2.232 enot knjižničnega gradiva (brez e-knjig) v vrednosti 56.678 €, kar v našem primeru znaša 0,10 enote na prebivalca ter 93 naslovov serijskih publikacij.**

Preglednica 2: Podatki o stanju knjižnične mreže

|  |  |  |  |
| --- | --- | --- | --- |
| Organizacijska enota | Število prebivalcev | Število enot knjižničnega gradiva | Odprtost /ur na teden |
|  |  | **zbirka** | **načrtovan nakup** |  |
| **Osrednja knjižnica Šentjur** | 15.998 | 90.015 | 2.136 | 49,5 |
| **Izposojališča[[1]](#footnote-1):** |  |  |  |  |
| **Planina pri Sevnici** | 1.543 | 4.586 | / | 4 |
| **Ponikva** | 2.160 | 6.753 | / | 4 |
| **Knjižnica Dobje[[2]](#footnote-2)** | 1.003 | 5.231 | 96 | 5 |
| SKUPAJ | 20.704 |  | 62,5 |

Poskušali bomo zagotoviti ustrezno razmerje med leposlovnim (50 %) in strokovnim gradivom (50 %), kar pa je v veliki meri odvisno od ponudbe na slovenskem založniškem trgu in tudi od potreb lokalnega okolja.

Pri leposlovju bomo skrbeli za zastopanost literature različnih zvrsti, žanrov in narodnosti. Še posebej bomo pozorni na slovenske avtorje. Prizadevali si bomo, da bodo vsi kupljeni naslovi ustrezali osnovnim kriterijem literarne ter druge umetniške kvalitete.

Pri nakupu strokovnega gradiva bomo skrbeli, da bodo različna strokovna oz. znanstvena področja zastopana čim bolj enakomerno in v skladu s potrebami uporabnikov. Zagotavljali bomo gradivo z različno stopnjo poglobljenosti in različnim nivojem zahtevnosti, da bi tako lahko zadovoljili različne stopnje izobrazbe in znanj uporabnikov.

Prav tako bomo pozorno spremljali splošno strokovno literaturo. V enotah-premičnih zbirk: Ponikva, Planina pri Sevnici in Dobje bomo identificirali vrzeli v tematskih področjih in jih zapolnjevali z nabavo relevantnega strokovnega gradiva.

V Knjižnici Šentjur kot osrednji knjižnici bomo praviloma kupovali več naslovov strokovnega gradiva in zahtevnejšega leposlovja v primerjavi z enotami. Zaradi tega bo v osrednji knjižnici delež strokovne literature višji kot v premičnih zbirkah. S sistemom medoddelčne izposoje bomo zadovoljevali potrebe vseh uporabnikov v naši mreži po gradivu, ki ga kupimo samo v enem izvodu.

Omeniti pa je potrebno tudi, da je Knjižnica Dobje, ki je sicer enota knjižnice, vendar deluje kot premična zbirka, bo kot občinska knjižnica deležna temu primerne nabavne politike.

Preglednica 3: Podatki o načrtovanem razmerju nakupa gradiva na zvrsti

|  |  |  |  |
| --- | --- | --- | --- |
| Priporočeno | Stroka do 50% | Leposlovje do 50% | Skupaj 100% |
| Načrtovano | 50 | 50 | 100 |

Za otroke in mladino načrtujemo nakup 30 % vseh naslovov letnega nakupa. Prizadevali si bomo za oblikovanje kvalitetne in raznolike leposlovne zbirke mladinske književnosti, kjer bomo še posebej pozorni na jezikovno in likovno ustreznost. Prednost pri nakupu bomo dajali slovenskim avtorjem pred tujimi ter nagrajenim in posebej izpostavljenim delom mladinske književnosti.

Preglednica 4: Podatki o načrtovanem razmerju nakupa gradiva glede na namen

|  |  |  |  |
| --- | --- | --- | --- |
| Priporočeno | Mladina 25-30% | Odrasli 70-75% | Skupaj 100% |
| Načrtovano | 30 | 70 | 100 |

Knjižnica bo skrbela za enakost zadovoljevanja informacijskih, izobraževalnih, raziskovalnih in kulturnih potreb z ustrezno zastopanostjo gradiv na različnih medijih.

Pri nakupu bomo pozorni, da bodo zastopana različna strokovna področja ter različne stopnje zahtevnosti in poglobljenosti gradiv.

**SODELOVANJE KNJIŽNICE Z DRUGIMI KNJIŽNICAMI – MEDKNJIŽNIČNA IZPOSOJA, OSREDNJA OBMOČNA KNJIŽNICA**

Knjižnica Šentjur sodeluje z vsemi knjižnicami, ki so povezane v mrežo medknjižnične izposoje. Osrednja knjižnica Celje kot naša osrednja območna knjižnica knjižnicam s svojega območja zagotavlja povečan in zahtevnejši izbor knjižničnega gradiva ter informacij, nudi strokovno pomoč, koordinira zbiranje, obdelavo in hranjenje domoznanskega gradiva za svoje območje in usmerja izločeno knjižnično gradivo s svojega območja. Knjižnice se na svojem območju strokovno povezujemo v območno mrežo, ki zagotavlja kakovostno in koordinirano izvajanje knjižnične dejavnosti.

**DOSTOPNOST DO INFORMACIJ O KUPLJENEM GRADIVU V KATALOGU VZAJEMNEGA BIBLIOGRAFSKEGA SISTEMA**

Informacije o kupljenem gradivu bodo na voljo v sistemu COBISS in na spletni strani Knjižnice Šentjur.

**UTEMELJENOST ODSTOPANJ OD STROKOVNIH PRIPOROČIL NAČRTOVANJA**

Realizacija načrtovanega nakupa knjižničnega gradiva bo odvisna od dodeljenih sredstev Ministrstva za kulturo RS, občin Šentjur in Dobje ter končne nabavne cene gradiva. Letni načrt nakupa gradiva je v svoji končni različici prilagojen aktualnim finančnim zmožnostim financerjev in same knjižnice.

Načrt nabave se v največji možni meri navezuje na strokovna priporočila za načrtovanje nakupa knjižničnega gradiva in oblikovanje knjižničnih zbirk, vendar popolna uskladitev s priporočili zaradi pomanjkanja sredstev ni mogoča. Najizrazitejše odstopanje pri načrtovanju nakupa za leto 2025 je pri načrtovanem številu izvodov. Količina finančnih sredstev nam ne omogoča, da bi dosegli priporočila Standardov, ki določajo 250 enot na 1.000 prebivalcev. Za leto 2025 načrtujemo 110 enot na 1.000 prebivalcev, pri čemer se zavezujemo, da bomo ob uskladitvi glede na odločbo ministrstva – če bo potrebno – povišali lastna sredstva, da bomo dosegli vsaj 150 enot na 1.000 prebivalcev, kar določa Pravilnik o pogojih za izvajanje knjižnične javne službe. Zato bo morala biti naša nabava še toliko bolj ciljno usmerjena in preudarna, da bomo z njo kljub tovrstnemu primanjkljaju čim bolje izpolnjevali zadane naloge v okviru letnega nakupa gradiva. Pri načrtovanju nakupa je mogoče v enotah premičnih zbirk: Ponikva, Planina pri Sevnici in Dobje pričakovati odstopanja, kar izhaja iz specifik lokalnega okolja krajevnih knjižnic. Medtem pa je gradnja knjižnične zbirke osrednje knjižnice celovitejši proces, tudi s poudarkom na temeljnem in trajnem knjižničnem gradivu, ki je z medoddelčno izposojo dosegljivo v celotni mreži knjižnice. Pri oblikovanju zbirke osrednje knjižnice se trudimo v čim večji meri dosegati določbe strokovnih priporočil.

**ZAKLJUČEK**

Knjižnica Šentjur želi z načrtovanim nakupom v letu 2025 pridobiti kar največ kvalitetnih naslovov za čim širši krog uporabnikov, omogočiti izposojo slovenskih knjig in kakovostnih prevodov iz tujih jezikov, uresničevati kulturne, izobraževalne, informacijske, raziskovalne in socialne potrebe vseh uporabnikov v okolju svojega delovanja, dvigniti kakovost knjižnične zbirke z nadomeščanjem izrabljenega gradiva, zagotoviti gradivo za potrebe vseživljenjskega učenja, zagotoviti ustrezno število izvodov glede na potrebe vseživljenjskega učenja ter glede na potrebe in pričakovanja, pri otrocih razvijati predbralno in bralno pismenost ter pridobiti nove člane, spodbujati, razvijati in širiti informacijsko opismenjevanje in kakovostno izrabo prostega časa. Izgrajevali bomo urejeno zbirko domoznanskega gradiva za lokalne študije. Izvajali dejavnosti, ki prispevajo k razvoju pismenosti in bralne kulture, ter dejavnosti neformalnega in formalnega izobraževanja, informiranosti, osebnega ter osebnostnega razvoja občanov. Pri načrtovanju nakupa ciljamo na čim večjo dostopnost gradiva za vse prebivalce območja, ki ga mreža Knjižnice Šentjur pokriva. Oblikovali ga bomo z upoštevanjem kriterijev celovitosti, kakovosti in izvedljivosti nakupa.

V Šentjurju, 15. 11. 2024

Direktorica:

Saša Gaber

**ZAKONSKE PODLAGE ZA NAČRTOVANJE NAKUPA GRADIVA**

• Zakon o knjižničarstvu, Uradni list RS, št. 87/2001, 96/02;

• Uredba o osnovnih storitvah knjižnic, Uradni list RS, 29/03; Uradni list RS, št. 162/22;

• Pravilnik o pogojih za izvajanje knjižnične dejavnosti kot javne službe, Uradni list RS, št. 73/03;

• Manifest o splošnih knjižnicah (1994);

• Standardi za splošne knjižnice 2018–2028;

• Slovenske splošne knjižnice za prihodnost: Strategija razvoja slovenskih splošnih knjižnic 2022–2027;

• Rampih, S.: Nabavna politika v splošnih knjižnicah, 2010;

• Vilar, P.: Proaktivna splošna knjižnica za bralno pismenost in bralno kulturo. Ljubljana. 2017.

1. Knjižnica Planina pri Sevnici in Ponikva zaradi pomanjkanja prostora in kadra delujejo kot premična zbirka. [↑](#footnote-ref-1)
2. Knjižnica Dobje po številu prebivalcev izpolnjuje kriterij v uvrstitev Krajevne knjižnice II, zaradi prenizkega financiranja iz strani Občine po Uredbi in po Pravilniku ne zadošča kriteriju odprtosti in prostoru, zato na tem območju delujemo kot premična zbirka. [↑](#footnote-ref-2)